Udviklingsingeniøren Morten Lundsgaard er hjernen bag metalvirksomheden Trecos nye, store gennembrud indenfor postvæsenet.

Solitaire Robotter. Det er navnet på verdens første robotter, der skal hjælpe postvæsenet med at sortere den post, som stadig bliver sorteret manuelt af postbudene. Det er metalvirksomheden Treco i Aalestrup, der nu sælger maskinen, men vejen fra skitkse til færdig maskine har været lang. I otte år har virksomheden udviklet på idéen, der skal gøre sorteringen af mindre post automatisk, og det er udviklingsingeniøren Morten Lundsgaard, der er hjernen bag. - Det er superspændende, det har været en stor udvikling for mig, for der har ikke været nogen facitliste til, hvordan man laver sådan en maskine, så jeg har testet meget og prøvet det af, og så tog jeg det med, som virkede, forklarer han. Sorterer alt fra postkort til boblekuverter Det helt særlige ved Solitaire Robotter er, at det er den mindre post, som nu kan sorteres automatisk. - Den kan sortere den post, som postbuddet kører ud med på sin rute, og det er alt fra postkort til boblekuverter og alt derimellem. Maskinen har ikke eksisteret før, det er helt, helt nyt, fortæller Morten Lundsgaard. Ifølge ingeniøren sorterede postbuddet tidligere den mindre post manuelt ved sorteringsreoler, men med de nye robotter bliver processen optimeret. - Vi kan køre cirka 5000 breve i timen på maskinen, og førhen sorterede man måske 400 breve i timen, når det er manuelt, siger han. Første egen produkt Det er også første gang, at Treco producerer deres eget produkt, for virksomheden har tidligere været kendt for at være underleverandør, fortæller metalvirksomhedens direktør Lars Vadsholt Jørgensen. - Det er vores eget produkt, alt hvad vi ellers laver, er produkter, som vi laver for kunder, og dermed ejer vi ikke de produkter, men det gør vi med den her postsorteringsmaskine, fortæller direktøren og tilføjer: - Samtidig er det en helt ny form for produktion, og det er noget med service efterfølgende, som vi også skal håndtere, så det er en helt ny måde at levere og producere på for os. Og forventningerne, til det gennembrud som virksomheden i Aalestrup har lavet, er langt fra små. - Vi forventer meget af den nye maskine de kommende år, for det er et voksende marked, vi håber at kunne levere maskinen til postvæsenet i hele verden, siger Lars Vadsholt Jørgensen. Indtil videre kører maskinen i Finland, men virksomheden har yderligere ordre på 11 maskiner, som skal leveres i 2023.